सीसीएल दरभंगा हाउस, रांची स्थित विचार मंच में मंगलवार को महात्मा गांधी की 150वीं जयंती के अवसर पर “राष्ट्रपिता महात्मा गांधी जयंती समारोह” का आयोजन किया गया. मौके पर मुख्य अतिथि सीसीएल के सीएमडी गोपाल सिंह, निदेशक (कार्मिक) आरएस महापात्र, निदेशक (वित्त) डीके घोष, निदेशक (तकनीक/संचालन) एके मिश्रा एवं मुख्य सतर्कता पदाधिकारी एके श्रीवास्तव तथा अन्य ने पुष्प अर्पित कर महात्मा गांधी को नमन किया. कार्यक्रम का शुभारंभ कोल इंडिया कॉरपोरेट गीत से हुआ. मौके पर गोपाल सिंह ने कहा कि यह दिन हम भारतवासियों के लिए महत्वपूर्ण अवसर है, जब हम अपने राष्ट्रपिता को न सिर्फ याद करते हैं, बल्कि उनके आदर्शो को आत्मसात भी करते हैं. सिंह ने कहा कि यह किसी चमत्कार से कम नहीं है कि इस सिद्ध पुरुष ने अहिंसा के माध्यम से हमें गुलामी की जंजीरों से आजादी दिलायी और उन अंग्रेजों, जिनके शासन का कभी सूर्यास्त नहीं होता था, उन्हें वापस जाने पर मजबूर कर दिया. सिंह ने कहा कि यह प्रधानमंत्री नरेंद्र मोदी के प्रयास का ही नतीजा है कि आज स्वाच्छता एक सोच बन गयी है. उन्होंने कहा कि इस आंदोलन का हिस्सा बनते हुए सीसीएल ने रांची सहित अपने सभी कमांड क्षेत्रों में विभिन्न गांवों को गोद लिया है, मुहल्लों को साफ किया है और स्वच्छता के प्रति जागरूकता बढ़ाने हेतु विभिन्न कार्यक्रम का निरंतर आयोजन किया है.